হুমায়ূন আহমেদ
হুমায়ূন আহমেদ (১৩ নভেম্বর, ১৯৪৮ – ১৯ জুলাই, ২০১২) ছিলেন একজন বাংলাদেশী ঔপন্যাসিক, ছোটগল্পকার, নাট্যকার এবং গীতিকার, চিত্রনাট্যকার ও চলচ্চিত্র নির্মাতা। তিনি বিংশ শতাব্দীর জনপ্রিয় বাঙালি কথাসাহিত্যিকদের মধ্যে অন্যতম। তাঁকে বাংলাদেশের স্বাধীনতা পরবর্তী অন্যতম শ্রেষ্ঠ লেখক বলে গণ্য করা হয়। বাংলা কথাসাহিত্যে তিনি সংলাপপ্রধান নতুন শৈলীর জনক। অন্য দিকে তিনি আধুনিক বাংলা বৈজ্ঞানিক কল্পকহিনীর পথিকৃৎ। নাটক ও চলচ্চিত্র পরিচালক হিসাবেও তিনি সমাদৃত। তাঁর প্রকাশিত গ্রন্থের সংখ্যা তিন শতাধিক। তাঁর বেশ কিছু গ্রন্থ পৃথিবীর নানা ভাষায় অনূদিত হয়েছে, বেশ কিছু গ্রন্থ স্কুল-কলেজ বিশ্ববিদ্যালয়ের পাঠ্যসূচীর অন্তর্ভুক্ত।
হরেন্দ্রনাথ মুন্সী
হরেন্দ্রনাথ মুন্সী () (? - ৩০ জানুয়ারি, ১৯৩৮) ছিলেন ভারতীয় উপমহাদেশের ব্রিটিশ বিরোধী স্বাধীনতা আন্দোলনের একজন ব্যক্তিত্ব ও অগ্নিযুগের বিপ্লবী। তিনি বিপ্লবী দলে যোগ দিয়ে বিভিন্ন কাজে সক্রিয় ছিলেন। ১৯৩৪ সনে আন্তঃপ্রাদেশিক ষড়যন্ত্র মামলায় ৫ বছরের সশ্রম কারাদণ্ডে দণ্ডিত হয়ে প্রথমে ডায়মন্ডহারবার এবং পরে ঢাকা জেলে স্থানান্তরিত হন। এখানে অনশন ধর্মঘটে যোগ দিলে নাকে নল দিয়ে জোর করে খাওয়ানোর সময় তাঁর মৃত্যু ঘটে।